Unge kvinder, der er blevet sendt til udlandet af deres forældre bliver i flere tilfælde reddet af Udenrigsministeret med dristige planer.

Kvinder, der af deres familier er blevet ført til udlandet under tvang, får lagt dristige redningsplaner af danske myndigheder, skriver Berlingske Søndag.

I øjeblikket har Udenrigsministeriet 20 personer på en liste, som de prøver at hjælpe hjem fra udlandet til Danmark. Listen omfatter sager kategoriseret som »æresrelaterede«.

13 personer opholder sig i Mellemøsten og Afrika, og syv personer opholder sig i Asien. Ikke to sager er ens, men de har fællestræk, fortæller René Dinesen, chef for Udenrigs­ministeriets Borgerservice, til Berlingske:

- Typisk er det yngre kvinder, som under tvang er blevet ført til et land, deres familie stammer fra. De får typisk frataget deres pas. En del bor i det, jeg vil kalde husarrest. Andre har et nogenlunde normalt liv. Fælles for dem er, at det er ulykkelige mennesker, der er i udlandet mod deres vilje.

Etnisk Konsulentteam under Københavns Kommune, der blandt andet foretager trusselsvurderinger af de unges situationer, når de er kommet hjem, forklarer, at de unge kommer i klemme mellem forældrenes æresbegreber og deres opvækst i Danmark.

- Det handler grundlæggende om forældre, der mener, at deres barn er blevet for dansk, siger Christina Elle fra Etnisk Konsulentteam til Berlingske.

En af de kvinder, Udenrigsministeriet har fået hjem til Danmark, er Zahra, som blev bortført af sin far til Irak. Tæsket, truet og forsøgt tvangsgift med sin fætter. Men i dybeste hemmelighed lagde det danske udenrigsministerium en kompliceret redningsaktion med hjælp fra en lang række myndigheder i Danmark og udlandet, der med en flugtrute skulle redde Zahra hjem til Danmark.

Ministeriet har ikke statistik over, hvor mange i denne kategori de i alt har hjulpet hjem fra udlandet. De seneste fire år har man løbende haft mellem ti og 40 sager.